ดัชนีดิ่งกองหุ้นเฮเงินทะลัก
อเบอร์ดีนปลื้มยอดซื้อเพิ่ม 3 เท่าตัวธนชาตลุยทาร์เก็ตฟันด์เป้า 1 ปี กำไร 8%
26 มี.ค. 2556

อเบอร์ดีนปลื้มยอดซื้อเพิ่ม 3 เท่าตัวธนชาตลุยทาร์เก็ตฟันด์เป้า 1 ปี กำไร 8%
บลจ.ยิ้มรับสัปดาห์แดงเดือด นักลงทุนทะลักซื้อกองหุ้นLTF ธนชาตทาร์เก็ตฟันด์ หวัง 1 ปี 8% 
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน (บลจ.) ทหารไทย ในฐานะนายกสมาคมบริษัทจัดการลงทุน เปิดเผยว่า เมื่อสัปดาห์ก่อนที่ดัชนีตลาดหลักทรัพย์แห่งประเทศไทยปรับตัวลดลงติดต่อกัน 4 วัน รวม 112.68 จุด แต่นักลงทุนในกองทุนรวมไม่ได้ตื่นตกใจและเทขายหน่วยลงทุน ในทางกลับกัน มียอดซื้อกองทุนหุ้นและกองทุนรวมหุ้นระยะยาว (LTF) เข้ามาจำนวนมาก
“ในตลาดหุ้นอาจจะมีนักลงทุนที่เน้นการเก็งกำไรระยะสั้น แต่ในกองทุนรวมจะเห็นว่าเป็นการลงทุนระยะกลางยาวมากกว่าการเก็งกำไร และแสดงให้เห็นว่านักลงทุนมีการวางแผนลงทุนเป็นอย่างดี” นายสมจินต์ กล่าว
น.ส.สุจารี จันทร์สว่าง กรรมการและรักษาการประธานเจ้าหน้าที่บริหาร บลจ.อเบอร์ดีน กล่าวว่า สัปดาห์ที่ตลาดหุ้นปรับตัวลงแรง มีคำสั่งซื้อกองทุนหุ้นและ LTF เข้ามามากกว่าช่วงเวลาปกติถึง 3 เท่าตัว 
“นักลงทุนเรียนรู้แล้วว่าการซื้อและถือไว้ในระยะยาวจะได้กำไร โดยเฉพาะการซื้อตอนที่หุ้นราคาถูกจะปลอดภัยมากกว่า” น.ส.สุจารี กล่าว
นางวรวรรณ ธาราภูมิ ประธานเจ้าหน้าที่บริหาร บลจ.บัวหลวง กล่าวว่า กองทุนหุ้นช่วงที่ผ่านมามีทั้งยอดซื้อและขาย แต่โดยรวมแล้วเป็นยอดขายมากกว่า 
นายฉัตรพี ตันติเฉลิม ประธานเจ้าหน้าที่บริหาร บลจ.กรุงศรี กล่าวเช่นกันว่า สัปดาห์ก่อนมีทั้งนักลงทุนที่ซื้อและขายกองทุนหุ้น แต่เมื่อหักลบกันแล้วมียอดซื้อเข้ามามากกว่ายอดขาย ซึ่งสถานการณ์เช่นนี้มักเกิดขึ้นเสมอในช่วงที่ตลาดหุ้นตกแรงๆ 
อย่างไรก็ตาม นายประภาส ตันพิบูลย์ศักดิ์ ประธานเจ้าหน้าที่การลงทุน บลจ.กรุงศรี กล่าวว่า นักลงทุนในกองทุนรวมมีความรู้เข้าใจการลงทุนมากขึ้น และมีนักลงทุนจำนวนหนึ่งพยายามจะจับจังหวะลงทุน ซึ่งบางครั้งนักลงทุนอาจจะตัดสินใจซื้อขายผิดเวลา และจะกลายเป็นแรงกดดันให้ผู้จัดการกองทุน เพราะต้องซื้อหรือขายหุ้นตามเม็ดเงินที่ไหลเข้าออกของนักลงทุน 
นายบุญชัย เกียรติธนาวิทย์ กรรมการผู้จัดการ บลจ.ธนชาต กล่าวว่า ช่วงที่ตลาดปรับตัวลดลงอย่างรุนแรงเป็นโอกาสของการลงทุนในตลาดหุ้น บลจ.ธนชาต จึงออกกองทุนเปิดธนชาตชาเลนจ์ 9 เน้นลงทุนหุ้นในประเทศ โดยตั้งเป้าหมายทำกำไร 8% ภายใน 1 ปี ซึ่งจะเปิดขายครั้งเดียวระหว่างวันที่ 26-29 มี.ค. 
“ปัจจัยพื้นฐานของประเทศยังดี ยังมีกระแสเงินไหลเข้ามาลงทุนดีในระยะปานกลางถึงระยะยาวนี้ การลงทุนในตลาดหุ้นยังถือเป็นทางเลือกที่ดีอยู่ ขณะที่กองทุนของธนาชาตเป็นการบริหารพอร์ตหุ้นแบบเชิงรุก ซึ่งจะได้เปรียบเพราะหากเลือกลงทุนถูกกลุ่ม ถูกตัว และจับจังหวะการลงทุนได้ถูกต้อง จะมีโอกาสได้ผลตอบแทนดีกว่าดัชนีตลาด” นายบุญชัย กล่าว